Dotze dones que mereixen ser recordades

Les volem fer conèixer

Autors: Josefina Pagès / Antoni Ferret

En la Història hi ha molta mentida. La Història l'han escrita, generalment, els vencedors (i han calumniat els vençuts), les classes dominants (i han menystingut les classes populars) i els homes (i han ignorat les dones).

Les dones ho han tingut malament, per comptar en la Història, per tres raons: la pressió dominant del patriarcat, la manca de formació i la poca possibilitat de participar en la presa de decisions. Això han estat poderoses barreres; però, a més, les dones que han pogut travessar-les han estat voluntàriament ignorades.

Antoni Ferret

Al llarg de la nostra educació hem après grans referents que han marcat la història per les seves troballes o investigacions. La gran majoria d’ells, noms d’homes que han aconseguit l’èxit. El que no t’expliquen els llibres és que molts d’aquests referents han treballat conjuntament amb dones, sense les quals la seva actuació no hauria estat possible.

En tots els sectors de l’activitat trobem dones que han estat invisibilitzades simplement pel fet de ser dones. Fins i tot, en molts dels casos, la seva actuació ha estat atribuïda a la figura d’un home, que s’ha emportat tot el reconeixement, i el món de l’economia no és cap excepció. Volem donar llum a aquestes dones que han quedat a l’ombra i reivindicar la seva aportació a la història.

Josefina Pagès

**1) Olympe de Gouges**

Revolucionària francesa del segle XVIII. Abandonà la vida pobletana i la família i anà a París a desenvolupar les seves aptituds i a participar en l'ambient revolucionari. Escriví multitud de pamflets i, enmig de la Revolució, el document «Declaració dels drets de la dona i de la ciutadana». Muntà obres de teatre. Defensà una postura netament feminista. Fou odiada i calumniada. Les seves crítiques als revolucionaris perquè no acceptaven els drets polítics de les dones molestaren el criminal Robespierre, que la féu detenir i guillotinar, a l’edat de 45 anys.

(Del llibre «Mujeres a contracorriente», de Clara Obligado.)

La seva obra més coneguda, *L'esclavitud dels negres*, va ser publicada el 1792. Aquesta obra atrevida pretenia cridar l'atenció sobre la condició dels esclaus negres, però Olympe va haver d'enfrontar-se amb la desaprovació dels actors de la Comédie Française. Aquesta depenia econòmicament de la Cort de Versalles, on moltes famílies nobles s'havien enriquit amb el tràfic d'esclaus.

Amb la influència de la Revolució, la seva obra va poder per fi ser representada a la Comédie Française.

Tot i les pressions i amenaces del lobby colonial, encara molt influent, Olympe de Gouges va mantenir una intensa activitat a favor de l'abolició de l'esclavatge.

(Informació de Wikipèdia.)

**2) Jane Austen**

Escriptora anglesa dels segles XVIII-XIX. Romangué soltera per voluntat pròpia. Les seves obres estudien el problema de la llibertat femenina davant el matrimoni, en el seu temps: el dret a triar el company, en comptes de ser «col·locada» per la família; el sofriment de no tenir els mitjans econòmics (el dot) per concertar matrimoni amb la persona que s'estima; la dificultat d'expressar els propis sentiments en una societat carregada de normes on això era mal vist... Expressa una idea que aleshores era revolucionària: «Una dona sola és respectable, i pot ser tan sensata i agradable com qualsevol altra.»

(Del llibre «Mujeres a contracorriente», de Clara Obligado.)

Ha estat portada al cinema en diferents ocasions, algunes vegades reproduïda de forma fidel, com el clàssic *Més fort que l'orgull*, del 1940, dirigit per Robert Z. Leonard i protagonitzada per Greer Garson i Laurence Olivier, i en altres fent adaptacions a la època actual, com és el cas de *Clueless*, adaptació lliure d'Emma, o bé *Sentit i sensibilitat*, del 1995. Tot i això, la versió més fidel i perfecta que fins ara s'ha fet del llibre *Orgull i prejudici* és la sèrie que va presentar la BBC protagonitzada per Colin Firth i Jennifer Ehle.

L'interès que l'obra de Jane Austen continua despertant avui dia i la vigència del seu pensament expliquen la influència que ha tingut en la literatura posterior. La seva vida també ha estat portada al cinema amb la pel·lícula *Becoming Jane* (2007).

(Informació de Wikipèdia.)

**3) Rosa Luxemburg**

Revolucionària polonesa dels segles XIX-XX. Era de família jueva, i en l'adolescència hagué de sofrir l'ambient antisemita. Un pogrom antijueu i la prohibició de l'ensenyament en polonès per part dels ocupants russos la decantaren a la militància. Realitzà la seva acció revolucionària a Suïssa i Alemanya. Era oposada al nacionalisme. Defensava «viure la vida», a més de lluitar (cosa que ella no pogué fer). S'oposà a Lenin pel concepte autoritari de la revolució que tenia aquest. Arribà a dirigent de la II Internacional. Començada la I Guerra Mundial, s'hi oposà, en contra de molts dels seus companys. El 1919, en l'ambient de la revolta socialista alemanya, fou assassinada per elements de l'exèrcit.

(Del llibre «Mujeres a contracorriente», de Clara Obligado.)

Milità al Partit Socialdemòcrata d'Alemanya (SPD), fins que el 1914 s'oposà a la participació dels socialdemòcrates en la I Guerra Mundial, per considerar-la un «enfrontament entre imperialistes». Va integrar, des de llavors, el grup internacional que el 1916 es va convertir en la Lliga Espartaquista, un grup marxista que serà després l'origen del Partit Comunista d'Alemanya (KPD). En acabar la guerra va fundar el diari “La Bandera Roja”, juntament amb l'alemany Karl Liebknecht. Els seus llibres més coneguts, publicats en castellà, són *Reforma o revolución* (1900), *Huelga de masas, partido* **y** *sindicato*(1906), *La acumulación del capital* (1913) i *La revolución rusa* (1918), on la critica constructivament i sosté que la manera soviètica de fer la revolució no pot ser universalitzada per a totes les latituds.

Va prendre part en la frustrada revolució de 1919 a Berlín, tot i que aquest aixecament va tenir lloc en contra dels seus consells. La revolta va ser sufocada amb la intervenció de l'exèrcit i l'actuació dels *freikorps* o “cossos lliures” (grups de paramilitars reclutats entre els combatents recentment desmobilitzats, finançats principalment per banquers i empresaris), en col·laboració amb el sector majoritari del partit socialdemòcrata. Al final, centenars de persones, entre elles Rosa Luxemburg, van ser empresonades, torturades i assassinades per aquests grups.

(Informació de Wikipèdia)

**4) Christine de Pisan**

Escriptora italiana, emigrada a França, del segle XIV. Esdevinguda vídua, amb fills, als 25 anys, i havent-se de mantenir, ho féu escrivint llibres. Fou potser la primera dona escriptora professional. Escriví *La ciutat de les dames*, utopia d'una ciutat imaginària, regida per dones, allunyada de la guerra i dels desordres que ocasiona el govern masculí. Hi ofereix opcions inconformistes i una vida independent. Hi descriu el cos i el rol femení de manera positiva, lluny dels prejudicis misògins de l'època. Després de morta, els seus llibres foren atribuïts a Boccaccio, i aquest engany durà 4 segles.

(Del llibre «Mujeres a contracorriente», de Clara Obligado.)

Christine va decidir mantenir la seva família sent una escriptora professional; els seus poemes, cançons i balades van ser ben rebudes i aviat va ser capaç de mantenir la seva família. La seva popularitat es va incrementar i aviat va rebre el suport de molts nobles medievals.

Va estar implicada en la primera polèmica literària francesa amb un text que alguns consideren un rudimentari manifest de moviment feminista. Va escriure diverses obres en prosa defensant les dones davant de les calúmnies de Jean de Meung al *Roman de la Rose.*

(Informació de Wiquipèdia)

**5) Hildegarda de Bingen**

Monja (abadessa) alemanya del segle XII. Escriptora i predicadora. Tenia (o creia tenir) visions i comunicacions divines, que després escrivia. Viatjà molt, per fer arribar la seva veu a diferents llocs. Fou atentament escoltada per molta gent, fins i tot papes i emperadors. Tingué una gran personalitat i una forta vitalitat, malgrat estar malalta crònica des de petita. «Protegia» el seu gran valor amb una gran dosi d'humilitat.

(Del llibre «Mujeres a contracorriente», de Clara Obligado.)

Considerada pels especialistes actuals com una de les personalitats més fascinants i polifacètiques de l'Occident europeu, se la va considerar entre les dones més influents de la Baixa Edat Mitjana, entre les figures més il·lustres del monacat femení i potser la que millor va exemplificar l'ideal benedictí, dotada d'una cultura fora del comú, compromesa també en la reforma de l'Església, i una de les escriptores de més producció del seu temps.

(Informació de Wikipèdia)

**6) Maria Montessori**

Pedagoga italiana dels segles XIX-XX. Estudià contra la ferma oposició del seu pare i del sistema educatiu. Fou la primera italiana amb el títol de metgessa. Treballà amb nens subdotats, i després amb nens difícils d'un barri marginal, els quals aconseguí motivar i educar. El seu sistema (sistema Montessori), basat en el fet d'aprofitar la vitalitat natural i creativa dels infants per fer-los aprendre, s'estengué arreu.

(Del llibre «Mujeres a contracorriente», de Clara Obligado.)

Actualment pot semblar difícil comprendre bé l'impacte que Maria Montessori va tenir en la renovació dels mètodes pedagògics de principis del segle XX, ja que la majoria de les seves idees avui semblen evidents. Però, al seu moment, van ser innovacions radicals que fins i tot van aixecar controvèrsies entre els sectors més conservadors.

L'autora defensava que el joc és la principal activitat a través de la qual el nen viu la vida durant els primers anys d'edat, afirmació que esmenta també Jean Piaget. Per mitjà d'ell, l'infant observa i investiga tot allò relacionat amb el seu entorn de manera lliure i espontània. Els petits van relacionant els seus coneixements i experiències prèvies amb altres de noves, realitzant processos d'aprenentatge individuals, fonamentals per al seu creixement, independentment del medi ambient en què es desenvolupi.

(Informació de Wikipèdia)

**7) Federica Montseny**

Política anarquista espanyola del segle XX. De família militant i anarquista, s'adherí a la CNT i la FAI i desenvolupà tota la vida una gran actuació política. Escriví llibres. En un (*El hijo de Clara*) plantejà el tema de la llibertat de la dona. Durant la guerra civil fou ministra de Sanitat del Govern de la República, i era la primera europea en arribar al càrrec de ministra. Perduda la guerra, hagué d'afrontar l'exili, la insolidaritat francesa i, poc després, una altra fugida, de París, davant la invasió nazi. La supervivència, junt amb la seva família, en una França semiocupada encara fou molt més dramàtica, ja que era «buscada». Finalment fou detinguda i empresonada, però se salvà de l'extradició. Durant la resta de la seva vida, a França i després ja a Espanya, no parà la seva activitat: direcció d'una revista, viatges, mítings i conferències.

(Del llibre «Mujeres a contracorriente», de Clara Obligado.)

Va començar a escriure, i el 1920, amb només 15 anys, publica la seva primera novel·la curta, titulada *Horas trágicas*. El 1923 comença a col·laborar a “Solidaridad Obrera” i “La Revista Blanca”, fins al 1936. La seva primera novel·la llarga, *La Victoria*, s'edita el 1925. Va publicar gairebé cinquanta novel·les curtes, amb rerefons romàntico-social, dirigides concretament a les dones de la classe proletària, així com escrits polítics, ètics, biogràfics i autobiogràfics.

La seva efectiva tasca al Govern es va veure limitada per l'escassa durada del seu mandat com a ministra de Sanitat del govern de Francisco Largo Caballero, que no va arribar a assolir un semestre (novembre de 1936 - mitjans de maig de 1937). Però en aquest espai curt de temps va planejar llocs d'acollida per a la infància, menjadors per a embarassades, alliberadors de prostitució, una llista de professions a exercir per minusvàlids i el primer projecte de llei de l'avortament a Espanya. Dels llocs per a la infància, gens semblants als depriments orfenats existents aleshores, només se'n va poder arribar a obrir un, a prop de València. Tampoc hi va haver prou temps perquè arribés a funcionar més d'un dels menjadors per a embarassades, en què es vetllava per una alimentació completa. Cap dels seus altres projectes no va arribar a executar-se.

(Informació de Wikipèdia.)

**8) Mary Wollstonecraft**

Escriptora anglesa del segle XVIII. Apassionada per viure de manera independent i respectada, cosa molt difícil en l'època. Apartà la seva germana del marit, que la maltractava, i establí, amb ella i una amiga, una comunitat de dones soles, cosa mal vista. Fundaren una escola, per mantenir-se. Després passà a escriure, de primer un llibre sobre l'educació de les nenes. Els anys de la Revolució Francesa escriví *Una vindicación de los derechos del hombre* i *Una* v*indicación de los derechos de la mujer*. Li costà odis i fou anomenada «la hiena amb faldilles». Anà a viure a França, però els revolucionaris no «entenien» els drets de la dona. Enemiga del matrimoni, sofrí dues vegades la contradicció de tenir una unió amorosa i la por que els seus fills fossin «il·legítims», i acabà casant-se.

(Del llibre «Mujeres a contracorriente», de Clara Obligado.)

Filòsofa i escriptora anglesa. Considerada una de les grandioses figures del món modern, va escriure novel·les, contes, assaigs, tractats, un relat de viatge i un llibre de literatura infantil. Com a dona del segle XVIII, va ser capaç d'establir-se com a escriptora professional i independent a Londres, una cosa inusual per a l'època. A la seva obra *Una* v*indicación de los derechos de la mujer* (1792), argumenta que les dones no són per naturalesa inferiors a l'home, sinó que sembla que ho siguin perquè no reben la mateixa educació, i que homes i dones haurien de ser tractats com a éssers racionals. Tant per part del públic en general com de les feministes, la vida de Wollstonecraft ha estat objecte del mateix interès, si no més gran, que les seves obres, a causa de les seves relacions poc convencionals i sovint tumultuoses. Després de dos romanços malaguanyats, Wollstonecraft es va casar amb el filòsof William Godwin, un dels precursors del moviment anarquista. Wollstonecraft va morir a l'edat de trenta-vuit anys, a causa de complicacions derivades del naixement de la seva filla, deixant darrere d'ella diversos manuscrits inacabats.

Avui dia, Wollstonecraft és considerada una de les precursores de la filosofia feminista. La seva primerenca defensa de la igualtat i els seus atacs al feminisme convencional i a la degradació de la dona van ser l'avantsala de l'aparició del moviment feminista.

(Informació de Wikipèdia.)

**9) Ada Byron** (coneguda com a **Ada Lovelace**)

Científica anglesa del segle XIX (filla del poeta lord Byron). Molt precoçment afeccionada a la ciència. A 18 anys comença a col·laborar estretament amb un professor de matemàtiques (a qui sovint ella supera) en el projecte de construir una màquina de fer càlculs (que seria un primer precedent dels ordinadors). Ella inventà les targetes perforades, base de la computació informàtica. I el llenguatge de programació “Ada” porta el seu nom. Els estudis d'aquests dos científics seran oblidats, i durant la Segona Guerra Mundial es reinventaran els ordinadors.

(Del llibre «Mujeres a contracorriente», de Clara Obligado.)

Matemàtica i escriptora britànica, coneguda principalment pel seu treball sobre la màquina calculadora mecànica d'ús general de Charles Babbage, l'anomenada màquina analítica. Entre les seves notes sobre la màquina hi ha el que es reconeix avui com el primer algorisme destinat a ser processat per una màquina, per la qual cosa és considerada com la primera programadora d'ordinadors. Va deduir i va preveure la capacitat dels ordinadors per anar més enllà dels simples càlculs de números.

A una edat primerenca, el seu talent matemàtic la va conduir a una relació d'amistat prolongada amb el matemàtic anglès Charles Babbage, i concretament amb l'obra de Babbage sobre la màquina analítica. Entre 1842 i 1843, va traduir un article de l'enginyer militar italià Luigi Menabrea sobre la màquina, que va complementar amb un ampli conjunt de notes pròpies, anomenades simplement *Notes*. Aquestes notes contenen el que es considera el primer programa d'ordinador, és a dir, un algorisme codificat perquè una màquina el processi. Les *Notes* de Lovelace són importants en la història de la computació.

(Informació de Wikipèdia.)

**10) Clara Campoamor**

Les primeres eleccions democràtiques a Espanya es van celebrar el 19 de novembre del 1933, data en què per primera vegada van acudir a votar tant els homes com les dones en sufragi universal. La principal responsable d'aquell èxit històric va ser **Clara Campoamor.** Ella va ser la que va defensar el dret al vot de la dona, en un duel al Congrés davant d'una altra dona, **Victoria Kent**. La segona va defensar davant de la Cambra un ajornament de l'aprovació del dret a votar per a les dones, argumentant que encara no estaven prou emancipades i que els seus vots anirien a parar a les dretes. El sufragi femení es va aconseguir amb 161 vots a favor per 121 en contra.Tot i aquest èxit, Campoamor va veure com dins de la mateixa República se li van tancar les portes. El 1934 va abandonar el Partit Radical per la seva subordinació a la CEDA i per la repressió de la insurrecció revolucionària d'Astúries. Va intentar unir-se a Esquerra Republicana, però la seva admissió va ser denegada. Va ser llavors quan va escriure i publicar —el maig de 1935— *Mi pecado mortal. El voto femenino y yo,* el seu testimoniatge personal de les lluites parlamentàries.

(Del llibre “Breve relato de ocho mujeres que hicieron historia”)

El 1898, amb deu anys, la mort del seu pare va portar Clara a deixar els seus primers estudis per col·laborar en l'economia familiar. Va treballar com a modista, dependenta de comerç i telefonista, i el 1909 va aconseguir plaça al cos auxiliar de Telègrafs del Ministeri de la Governació. El 1920 va iniciar els seus estudis de batxiller, aconseguint el títol el 1923 i matriculant-se després a la Facultat de Dret, per la qual es va llicenciar el 1924. Amb 36 anys, es va convertir en una de les poques advocades espanyoles de l'època, i va passar a exercir la seva professió. Va mantenir una gran activitat com a conferenciant, defensant sempre la igualtat de drets de la dona.

Durant el període de les Corts Constituents de 1931, va formar part de l'equip que va elaborar el projecte de la Constitució de la nova República. En aquest organisme va lluitar per establir la no discriminació per raó de sexe, la igualtat jurídica dels fills i les filles nascuts dins o fora del matrimoni, el divorci i el sufragi universal.

En esclatar la guerra civil es va exiliar, i el 1937 va publicar a París *La revolució espanyola vista per una republicana*, on va narrar la seva experiència a Madrid, mostrant-se molt crítica amb el comportament dels republicans. Va viure una dècada a Buenos Aires. El 1955 es va instal·lar a Lausana (Suïssa), on va treballar en un bufet d'advocats fins que va perdre la vista. Va morir de càncer, a l'exili, l'abril del 1972.

(Informació de Wikipèdia.)

**11) Dolores Ibárruri (Pasionaria)**

Política espanyola. Va destacar com a dirigent política a la Segona República i a la guerra civil. Històrica dirigent del Partit Comunista d'Espanya, a la seva lluita política va unir-hi la lluita pels drets de les dones, per demostrar que «les dones, fossin de la condició que fossin, eren éssers lliures per triar el seu destí».

El 1910 es veu obligada, per les condicions econòmiques, a abandonar els estudis; ja havia superat el curs preparatori per ingressar a l'Escola Normal de Mestres i realitzar estudis de magisteri. Va començar a treballar de cosidora i serventa.

El 1920, va participar en la fundació del Partit Comunista Espanyol, que l'any següent formaria, juntament amb el Partit Comunista Obrer Espanyol, el Partit Comunista d'Espanya. Des del començament va ocupar llocs de responsabilitat dins del PCE. El 1931 es va traslladar d’Astúries a Madrid, per treballar en la redacció del diari del partit, Mundo Obrero. El 1933 va ser presidenta de la recent fundada Unió de Dones Antifeixistes.

Va ser empresonada diverses vegades a causa dels seus forts i punxants discursos i la seva activa militància en les manifestacions comunistes. Poc temps després es va destacar al Congrés dels Diputats de la República com a diputada del PCE per Astúries, ja que en les eleccions de febrer de 1936 va ser elegida. Figura rellevant durant la Guerra Civil, va ser triada vicepresidenta de les Corts republicanes el 1937. Durant aquest període, es va convertir en un mite per a una part d'Espanya, sent famosa per les arengues a favor de la causa republicana.

Després de finalitzar la Guerra Civil Espanyola, es va exiliar a l'URSS. En la seva etapa d'exili, després de la mort del secretari general del PCE, José Díaz Ramos, Pasionaria va ser escollida secretària general del PCE el 1942. El 1960 va presentar la dimissió, per passar a ocupar el càrrec de presidenta del partit.

Després de la mort de Franco i el final de la dictadura militar, va tornar a Espanya el maig del 1977. Va ser elegida de nou diputada per Astúries en les primeres eleccions democràtiques.

(Informació de Wikipèdia.)

**12) Melanie Klein**

Psicoanalítica austríaca del segle XX. Era de família jueva. Després d'un matrimoni poc afortunat, de tenir alguns fills i filles i de patir una crisi mental, reclosa en una clínica, la lectura d'un llibre de Freud li va obrir tot un món: la psicoanàlisi. Començà a investigar el seu passat, els seus fills i nens, i sobretot nenes. Davant l'ambient antisemita del règim nazi, va emigrar a Londres. Esdevingué la mare de la psicoanàlisi infantil. Va escriure *La psicoanàlisi de nens*, i va establir la teoria que «les pèrdues provoquen creativitat» (la pèrdua d'un ésser estimat o d'un objecte valuós desferma una activitat compensatòria).

(Del llibre «Mujeres a contracorriente», de Clara Obligado.)

Psicoanalista austríaca, creadora d’una teoria del funcionament psíquic. Va fer importants contribucions sobre el desenvolupament infantil des de la teoria psicoanalítica, i va fundar l'escola anglesa de psicoanàlisi.

El 1922, Klein es converteix en membre associat de l'Associació Piscoanalítica de Berlín. Un any després passa a ser membre ple de l'Associació i a treballar a l'Institut. Aquest període és summament productiu. Exposa per primera vegada, al 8è Congrés de Psicoanàlisi Internacional, a Salzburg, "La tècnica de l'anàlisi de nens petits". Durant el 1924 presenta, a Viena, el treball "Principis psicològics de l'anàlisi infantil" i, a finals d'aquest any, "Una neurosi obsessiva en una nena de 6 anys", en la Primera Conferència de Psicoanalistes Alemanys, a Würzburg .

El 1927, Klein és triada membre plenari de la Societat Britànica. El període 1928-39 és el més productiu en la vida de M. Klein. El 1932 publica *La psicoanàlisi de nens*, l'obra més important publicada per un membre de la Societat Britànica fins al moment. En aquesta obra formula dos conceptes importants en la seva teoria: la posició esquizoparanoide i la posició depressiva.

El 1955 es funda l'Associació Melanie Klein: "...associació que s'ha format per defensar la meva obra en el futur". El 1957 es publica *Enveja i gratitud*. Mor el 22 de setembre del 1960.

(Informació de Wikipèdia.)

PagèsFerret

Escriptors